ACTA DE CONCESIÓN DA XII EDICIÓN  HOMENAXE
“A ESCRITORA NA SÚA TERRA”

O sábado 21 de febreiro de 2006 reúnese ás 17.00 horas, no Museo do Pobo Galego, a Asemblea Ordinaria Anual de Socios e Socias da AELG para acordar, entre outros puntos da orde do día, a escritora ou escritor que será homenaxeado este ano na súa terra natal, no marco dunha iniciativa fixa e anual que, ao longo de máis dunha década, se ten instituído na traxectoria da AELG  como un contrapunto á celebración do Día das Letras Galegas, isto é, unha actividade que persegue o recoñecemento e a valorización dunha figura clave do noso sistema literario contemporáneo a partir do contacto directo con esta. Neste caso, a AELG quere honrar os nosos escritores e as nosas escritoras en galego vivos, procurando, portanto, implicar a figura homenaxeada na propia xornada de celebración nun convivio humano e literario pleno.

Para esta edición de marcada simboloxía popular, o Presidente da AELG, D. Cesáreo Sánchez Iglesias, presenta perante os asistentes á asemblea como única candidatura o nome dunha escritora cuxa extensa e polifacética obra literaria, nomeadamente poética, se ten convertido en referencia obrigada para lectores e lectoras, escritores e escritoras, crítica literaria e para a comunidade galega, en xeral, mais non unicamente, pois a súa palabra e pensamento permanecen tamén vivos en xornais e revistas de fóra de Galiza. 

A Asemblea de Socios e Socias da AELG aprobou nesta xornada, por unanimidade, concederlle esta XII Edición Homenaxe “A escritora na súa terra” á escritora viguesa Mª do Carme Kruckenberg. Así mesmo, esta asemblea acordou nomeala Socia de Honra da AELG en convivio de irmandade con aqueloutras figuras senlleiras e insignes da historiografía literaria galega que a precederon nas edicións anteriores: Avilés de Taramancos, Bernardino Graña, Manuel María,  Mª Xosé Queizán, Xosé Neira Vilas, Uxío Novoneyra, Luz Pozo Garza, Xosé Chao Rego, Xosé Fernández Ferreiro, Salvador García-Bodaño, Pura Vázquez e Dora Vázquez.
A AELG orgúllase da concesión deste galardón a quen asumiu a vicepresidencia desta asociación en momentos ben difíciles, e con este acto de máximo recoñecemento quere pór en valor a súa atención comprometida e dedicación intensiva á maioría dos xéneros convencionalmente estabelecidos, dando ao prelo un contínuum de voces e universos temáticos propios ao longo de toda a segunda metade do século XX, desde a publicación daquel primeiro poemario Cantigas do vento (1956), até a expresión poética máis recente, As complexas mareas da noite (2006). Asemade, desde a AELG, recoñecemos e sobranceamos o carácter pioneiro da nosa poeta, copartícipe do movemento renovador poético de posguerra en clave de muller e coinauguradora, xunto a unha valiosa xeira de mulleres escritoras que (re)alimentaron o sistema literario en lingua galega, dun novo estado no proceso de restauración da nosa literatura culta iniciado por Rosalía de Castro.

Sen outro asunto que tratar, ao non se recoller ningunha intervención por parte dos asistentes, dáse por rematada esta Asemblea Ordinaria Anual de Socios e Socias da AELG ás 18.30 horas, do que como Secretaria Xeral dou fe co visto e prace do Presidente.

Mercedes Queixas Zas, Secretaria Xeral da Aelg.